**LIITTYMISEN EHDOT**

1. Asiakkaan tulee liittyä puitejärjestelyyn ennen kuin sitä koskeva hankintailmoitus julkaistaan. Liittyminen tulee voimaan, kun Asiakkaan tekemä liittymisilmoitus on tehty sähköisesti Hanselin verkkopalvelussa tai liittymisilmoitus on muulla tavoin vastaanotettu Hanselissa. Asiakas voi peruuttaa liittymisilmoituksen tai muuttaa antamiaan tietoja ennen hankintailmoituksen julkaisemiseksi lähettämistä ilmoittamalla siitä kirjallisesti Hanselille.
2. Asiakas ilmoittaa Hanselin ohjeistuksen mukaisen arvion siitä, kuinka paljon se aikoo hankkia puitejärjestelyn perusteella tavaroita tai palveluja. Hansel voi ilmoittaa Asiakkaiden ennakoidut arvot ja/tai määrät hankintailmoituksessa tai muissa hankinta-asiakirjoissa. Hansel arvioi ennen tarjouspyynnön julkaisua puitejärjestelyyn liittyneiden asiakkaiden määrän ja volyymit. Hankinnan valmistelu voidaan keskeyttää, jos liittyneitä asiakkaita ei ole Hanselin harkinnan mukaan tarpeeksi tai volyymi ei ole riittävä yhteishankinnan toteuttamiseksi.
3. Tekemällä liittymisilmoituksen Asiakas sitoutuu tekemään puitejärjestelyn kohteeseen kuuluvat hankintansa puitejärjestelyllä. Asiakas toteuttaa ilmoittamansa ennakoidun arvon ja/tai määrän mukaiset hankintansa puitejärjestelyllä, ellei asiakkaalla ole poikkeuksellisesti perusteltua syytä poiketa puitejärjestelystä. Asiakas vastaa poikkeamisen ja sen perustelujen pitävyydestä.
4. Palvelukeskus voi liittyä puitejärjestelyyn asiakkaidensa puolesta. Liittyminen ei voi kuitenkaan koskea sellaisia organisaatioita, jotka eivät ole hankintayksiköitä tai Hansel-lain (1096/2008) mukaisia Hanselin asiakkaita.
5. Asiakas tiedottaa puitejärjestelyyn liittymisestä organisaatiossaan sekä niille muille Asiakkaille, joita liittyminen koskee, jos liittyminen on tehty muiden organisaatioiden puolesta. Asiakas ilmoittaa asiakkaan yhteystiedoissa tapahtuneista muutoksista, kuten yhteyshenkilön muuttumisesta.
6. Asiakas hyväksyy, että Hansel toimittaa tiedon liittymisestä ja yhteyshenkilöistä sopimustoimittajille. Lisäksi Asiakas hyväksyy, että sopimustoimittajat raportoivat sen hankinnoista Hanselille sekä toimittavat Hanselille tiedoksi Asiakkaan ja sopimustoimittajien välillä tehdyt asiakaskohtaiset sopimukset sekä mahdolliset reklamaatiot.
7. Asiakas on vastuussa siitä, että puitejärjestelyyn perustuvat hankinnat tehdään puitejärjestelyn toimintamallin ja puitesopimuksen mukaisesti. Asiakas on vastuussa myös puitesopimuksen ja siihen perustuvien tilausten tai asiakaskohtaisten sopimusten mukaisista Asiakkaan velvoitteista.
8. Asiakas voi irtisanoa liittymisen vain perustellusta syystä, kuten hankintaan varattujen määrärahojen olennaisen leikkauksen vuoksi. Liittymisen irtisanomisesta on tehtävä kirjallinen ilmoitus Hanselille (esimerkiksi verkkopalvelussa). Irtaantumisen hyväksyttävyydestä vastaa Asiakas.
9. Jos puitejärjestely on väliaikainen, liittyminen on voimassa kilpailutusta koskevan oikeuskäsittelyn ajan (ellei asiakas ole irtisanonut liittymistä). Jos Hansel tekee väliaikaisen puitejärjestelyn, väliaikaisella puitejärjestelyllä voidaan tehdä vain sellaisia välttämättömiä hankintoja, joita ei voida niiden luonteen vuoksi lykätä oikeudenkäynnin päättymisen jälkeiseen aikaan.  Jos tuomioistuimen lainvoimainen päätös mahdollistaa lopullisen puitesopimuksen tekemisen, liittymisen katsotaan koskevan myös lopullista puitejärjestelyä.
10. Hansel kilpailuttaa puitejärjestelyn hankintalainsäädännön mukaisesti. Hansel hoitaa mahdolliset puitejärjestelyn kilpailuttamiseen liittyvät muutoksenhakuprosessit markkinaoikeudessa ja korkeimmassa hallinto-oikeudessa. Hanselilla on oikeus keskeyttää hankinta olosuhteiden sitä edellyttäessä. Hansel vastaa puitesopimuksen ylläpidosta ja siihen liittyvästä sopimusyhteistyöstä suhteessa sopimustoimittajiin. Hansel neuvoo ja ohjaa asiakkaita puitesopimuksen käyttöön liittyvissä kysymyksissä ja toimii asiakkaiden tukena puitesopimuksen valvonnassa. Hansel ei vastaa miltään osin Asiakkaan tai kolmannen sopimustoimittajalle aiheuttamista vahingoista tai kuluista taikka sopimustoimittajan Asiakkaalle aiheuttamista vahingoista. Hansel ei muutoinkaan vastaa Asiakkaan velvoitteista suhteessa sopimustoimittajaan tai sopimustoimittajan velvoitteista suhteessa Asiakkaaseen. Hanselilla on oikeus irtisanoa tai purkaa puitesopimus ennen sopimuskauden päättymistä sekä velvollisuus tiedottaa siitä asiakkaille hyvissä ajoin ennen sopimuksen päättämistä.
11. Hansel kattaa kulunsa toimittajilta perittävillä, sopimushintoihin sisältyvällä palvelumaksulla, joka on enintään 1,5 prosenttia. Palvelumaksu vahvistetaan puitejärjestelyn kilpailutuksen yhteydessä.